12.11. 2019

**SELETUSKIRI**

**maaeluministri määruse „Toimeaine, taimekaitseaine ja sünergisti heakskiitmise taotluse nõuetekohasuse kontrollimise ning toimeaine, taimekaitseaine ja sünergisti hindamise tasude määrad 2020. aastaks” eelnõu juurde**

**1. Sissejuhatus**

Maaeluministri määruse „Toimeaine, taimekaitseaine ja sünergisti heakskiitmise taotluse nõuetekohasuse kontrollimise ning toimeaine, taimekaitseaine ja sünergisti hindamise tasude määrad 2020. aastaks” eelnõu (edaspidi *eelnõu*) on välja töötatud taimekaitseseaduse § 601 lõike 4 alusel.

Määrusega kehtestatakse toimeaine, taimekaitseaine ja sünergisti heakskiitmise taotluse läbivaatamise tasude määrad aastaks 2020. Taotleja, kes esitab toimeaine, taimekaitseaine ja sünergisti heakskiitmise taotluse, tasub esitatud taotluse nõuetekohasuse kontrollimise eest ning taotluse nõuetekohasuse kontrollimisel toimeaine, taimekaitseaine ja sünergisti identsuse, füüsikaliste ja keemiliste omaduste, analüüsimeetodite, toksikoloogiliste omaduste, kokkupuutest tuleneva riski, jääkide, keskkonnas käitumise ja leviku, ökotoksikoloogiliste omaduste ning efektiivsuse hindamise eest. Tasu makstakse tunnitasuna, mille määra arvutamise aluseks võetakse Põllumajandusameti taimekaitse valdkonnaga seotud personali- ja majandamiskulud eelmisel kalendriaastal.

Eelnõu ja seletuskirja valmistas ette Maaeluministeeriumi taimetervise osakonna peaspetsialist Vahur Mõttus (625 6138, vahur.mottus@agri.ee). Eelnõu juriidilise ekspertiisi tegi Maaeluministeeriumi õigusosakonna nõunik Katrin Pööra (625 6147, katrin.poora@agri.ee) ning keeleliselt toimetas eelnõu ja seletuskirja sama osakonna peaspetsialist Leeni Kohal (625 6165, leeni.kohal@agri.ee).

**2. Eelnõu sisu ja võrdlev analüüs**

Eelnõu koosneb neljast paragrahvist, millest esimeses kehtestatakse määruse reguleerimisala, teises ja kolmandas paragrahvis kehtestatakse tasude määrad ning neljandas paragrahvis kehtestatakse määruse jõustumine.

**Eelnõu §-ga 1** kehtestatakse määruse reguleerimisala. Määrusega kehtestatakse toimeaine, taimekaitseaine ja sünergisti heakskiitmise taotluse nõuetekohasuse kontrollimise tasu määr ning toimeaine, taimekaitseaine ja sünergisti identsuse, füüsikaliste ja keemiliste omaduste, analüüsimeetodite, toksikoloogiliste omaduste, kokkupuutest tuleneva riski, jääkide, keskkonnas käitumise ja leviku, ökotoksikoloogiliste omaduste ning efektiivsuse hindamise tasu määr 2020. aastal.

**Eelnõu §-de 2 ja 3** kohaselt on toimeaine, taimekaitseaine ja sünergisti heakskiitmise taotluse nõuetekohasuse kontrollimise tasu määr ning toimeaine, taimekaitseaine ja sünergisti identsuse, füüsikaliste ja keemiliste omaduste, analüüsimeetodite, toksikoloogiliste omaduste, kokkupuutest tuleneva riski, jääkide, keskkonnas käitumise ja leviku, ökotoksikoloogiliste omaduste ning efektiivsuse hindamise tasu määr 2020. aastal 19,39 eurot tunnis.

Taimekaitseseaduse § 601 lõigete 1 ja 2 kohaselt kannab taotleja toimeaine, taimekaitseaine ja sünergisti heakskiitmise taotluse läbivaatamise tasu ning toimeaine, taimekaitseaine ja sünergisti identsuse, füüsikaliste ja keemiliste omaduste, analüüsimeetodite, toksikoloogiliste omaduste, kokkupuutest tuleneva riski, jääkide, keskkonnas käitumise ja leviku, ökotoksikoloogiliste omaduste ja efektiivsuse hindamise eest. Taimekaitseseaduse § 601 lõike 3 kohaselt võetakse nimetatud tasusid tunnitasuna ning tasu määra arvestamise aluseks on Põllumajandusameti taimekaitse valdkonnaga seotud personali- ja majandamiskulud eelmisel kalendriaastal.

Põllumajandusameti edastatud andmete kohaselt on Põllumajandusameti taimekaitse ja väetise osakonna personali- ja majandamiskulud 2019. aasta esimese üheksa kuu arvestuses järgmised: personalikulud on 14,91 eurot tunnis ja majandamiskulud on 4,48 eurot tunnis. Selle alusel arvutatud tasude määrad 2020. aastal on 14,91 eurot tunnis + 4,48 eurot tunnis = 19,39 eurot tunnis. Võrreldes 2019. aasta tunnitasuga (16,60 eurot tunnis) suureneb 2020. aasta tunnitasu (19,39 eurot tunnis) 2,79 eurot.

**Eelnõu § 4** kohaselt on määruse jõustumine kavandatud 2020. aasta 1. jaanuaril. Taimekaitseseaduse § 601 lõike 4 kohaselt kehtestab toimeaine, taimekaitseaine ja sünergisti heakskiitmise taotluse nõuetekohasuse kontrollimise tasu määr ning toimeaine, taimekaitseaine ja sünergisti identsuse, füüsikaliste ja keemiliste omaduste, analüüsimeetodite, toksikoloogiliste omaduste, kokkupuutest tuleneva riski, jääkide, keskkonnas käitumise ja leviku, ökotoksikoloogiliste omaduste ning efektiivsuse hindamise tasude määrad igaks aastaks valdkonna eest vastutav minister määrusega. Maaeluministri 12. detsembri 2018. a määrus nr 68 „Toimeaine, taimekaitseaine ja sünergisti heakskiitmise taotluse nõuetekohasuse kontrollimise ning toimeaine, taimekaitseaine ja sünergisti hindamise tasude määrad 2019. aastal” muutub kehtetuks 31. detsembril 2019. Sellest tingituna on määruse jõustumine kavandatud 2020. aasta 1. jaanuaril**.**

**3. Eelnõu vastavus Euroopa Liidu õigusele**

Eelnõu ei ole otseselt seotud Euroopa Liidu õigusega.

**4. Määruse mõjud**

Võrreldes kehtiva tunnitasu määraga suureneb tunnitasu määr 2,79 euro ehk 16,81 protsendi võrra ning on eelnõu kohaselt alates 2020. aastast 19,39 eurot tunnis. Tunnitasu määra suurenemise põhjuseks on Põllumajandusameti töötasude muutus ja majanduskulude suurenemine.

Kuna määruse rakendamisega kaasnev mõju ei ole oluline, siis ei ole vaja koostada Vabariigi Valitsuse 22. detsembri 2011. a määruse nr 180 „Hea õigusloome ja normitehnika eeskiri” § 65 lõike 2 kohast mõjude analüüsi.

**5. Määruse rakendamisega seotud tegevused, vajalikud kulud ja määruse**

**rakendamise eeldatavad tulud**

Määruse rakendamisega ei kaasne lisakulutusi riigieelarvest.

Ühe toimeaine hindamine võtab aega rohkem kui üks aasta. 2019. aastal lõpetati mikrobioloogilise toimeaine *Phlebiopsis gigantea* hindamine, töö kestis 2016.–2019. aastani. 2019. aastal on esitatud arveid 17 934 euro ulatuses. 2018. aastal laekus Põllumajandusametile ühe keemilise toimeaine (metribusiini) samaväärsuse hindamise eest 728,2 eurot. 2017. aastal laekus Põllumajandusametile toimeaine, taimekaitseaine ja sünergisti heakskiitmise taotluse nõuetekohasuse kontrollimise ning toimeaine, taimekaitseaine ja sünergisti hindamise eest tasu 1260 eurot. 2019. aastal laekus hindamise eest tasu rohkem võrreldes 2018. aastaga, sest mikrobioloogilise toimeaine *Phlebiopsis gigantea* hindamine on lõpetatud.

Euroopa Parlamendi ja nõukogu määruse (EÜ) nr 1107/2009, taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, artikli 9 lõike 1 kohaselt tuleb toimeaine, taimekaitseaine ja sünergisti heakskiitmise taotluse nõuetekohasust kontrollida 45 päeva jooksul. Nimetatud 45 päeva hulgas on maksimaalselt 33 tööpäeva, seega 33 tööpäeva × 8 tundi = 264 tundi; 264 tundi × 19,39 eurot tunnis = 5118,96 eurot. Võttes arvesse eeltoodud arvutusmetoodikat, saab taotluse kontrollimise eest võetavaks tasuks kujuneda maksimaalselt 5118,96 eurot. Kui Põllumajandusametil kulub taotluse nõuetekohasuse kontrollimiseks alla 45 päeva, siis maksab taotleja vastavalt taotluse kontrollimiseks kulunud tundidele.

**6. Määruse jõustumine**

Määrus jõustumine on kavandatud 2020. aasta 1. jaanuaril.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu väljatöötamisse ei ole kaasatud huvirühmi ja eelnõu ei esitata avalikule konsultatsioonile. Määruse eelnõu esitatakse eelnõude infosüsteemi EIS kaudu kooskõlastamiseks Rahandusministeeriumile ja Keskkonnaministeeriumile.